Lyk van vermiste Tuks-werker op kampus gevindArgieffoto Foto: enca.com Kapt. Colette Weilbach, woordvoerder van die polisie, het gesê die 65-jarige man is Dinsdag deur sy vrou as vermis aangemeld nadat hy nie huis toe gekom het ná werk nie. Daar is deur die nag na die man gesoek en kampussekuriteit het omstreeks 04:30 op sy lyk afgekom in ŉ badkamer in die administrasiegebou. “Daar was ŉ plastieksak om sy kop gedraai, maar dit is nog nie duidelik wat die oorsaak van dood is nie. ŉ Saak van moord word ondersoek,” het Weilbach gesê. Anna-Retha Bouwer, woordvoerder van die universiteit, het die voorval aan Maroela Media bevestig. “Ek kan bevestig dat daar ŉ voorval van ŉ onnatuurlike sterfte op die kampus was, maar aangesien die saak deur die polisie ondersoek word, kan ons geen verdere inligting bekendmaak nie. Die oorledene se naam kan ook nie bekendgemaak word voordat al sy naasbestaandes ingelig is nie,” het sy gesê. Weilbach het enigiemand met meer inligting versoek om die Brooklyn-polisiestasie by 012 366 1764 te skakel.